কাঁটাতারে ফালানীর লাশ : এ বছরের আলোচিত ঘটনার একটি ছিল ফালানীকে বিএসএফের গুলি করে হত্যা। গত ৭ জানুয়ারি কুড়িগ্রাম জেলার ফুলবাড়ী উপজেলার অনন্তপর সীমান্তের ৯৪৭ নং আন্তর্জাতিক সীমানা পিলারের কাছে ফালানী খাতুন (১৫) নামে এক কিশোরীকে বিএসএফ গুলি করে হত্যা করে। দীর্ঘ পাঁচ ঘণ্টা তার লাশ কাঁটাতারের বেড়ায় ঝুলন্ত অবস্থায় থাকার পর বিএসএফ নিয়ে যায় এবং ৩০ ঘণ্টা পর বিজিবির কাছে হস্তান্তর করে। কাঁটাতারের বেড়ায় ঝুলন্ত এই লাশের ছবি ভারত ও বাংলাদেশের পত্রিকায় ছাপা হওয়ার পর সমালোচনার ঝড় ওঠে। বিএসএফের আগ্রাসী তৎপরতার বিরুদ্ধে দেশ-বিদেশে ব্যাপক প্রতিবাদ হয়। জাতীয় ও আন্তর্জাতিক মানবাধিকার সংগঠনগুলোও এর তীব্র প্রতিবাদ জানায়। বাংলাদেশের সংসদেও এর কঠোর সমালোচনা করেন সরকার ও বিরোধী দলের সদস্যরা। ঘটনার পর ১৮ জানুয়ারি সরকার এই হত্যার জন্য ভারতের কাছে লিখিত প্রতিবাদ পাঠায়, যার প্রেক্ষিতে ১২ মার্চ নয়াদিল্লিতে বর্ডার গার্ড বাংলাদেশ (বিজিবি) ও বিএসএফের মহাপরিচালক পর্যায়ে পাঁচ দিনব্যাপী বৈঠক শেষে যৌথ সংবাদ সম্মেলনে বিএসএফের মহাপরিচালক রমন শ্রীবাস্তব বলেন, ‘ভারত-বাংলাদেশ সীমান্তে স্পর্শকাতর কিছু স্থানে প্রাণঘাতী নয়- এমন আগ্নেয়াস্ত্র দেয়া হবে। এটি পরীক্ষামূলক সিদ্ধান্ত। এতে আশানুরূপ ফল পাওয়া গেলে দু’দেশের মধ্যে চার হাজার ৯৬ কিলোমিটার সীমান্তে এই সিদ্ধান্ত বাস্তবায়ন করা হবে। তিনি বলেন, বিএসএফ কোনো বাংলাদেশীকে হত্যা করতে চায় না। এই নির্মম ও অমানবিক ঘটনার পরও বিএসএফ সদস্যরা নিরীহ বাংলাদেশীদের হত্যা বন্ধ করেনি। ফালানীসহ এ বছর ৩৭ নিরীহ বাংলাদেশীকে বিএসএফ হত্যা করে।